Sensorveiledning – TSJ1002 – vår 2020

I emnet *TSJ1002: Tsjekkisk språk 2* legges det vekt på aktiv skriftlig og muntlig språkbeherskelse, på leseferdighet og på oversettelse fra norsk til tsjekkisk. Samtidig fordypes studentenes grammatiske kunnskaper.

For å prøve denne kunnskapen, består eksamen av følgende oppgaver:

1. lytteoppgave: spørsmål i tilknytning til teksten må besvares;
2. utfyllingsoppgave, som tester et vidt spekter av grammatiske bøyningsformer;
3. utfyllingsoppgave, som handler spesifikt om verbalaspekt;
4. utfyllingsoppgave, som handler spesifikt om relativpronomenet *který*;
5. oversettelse fra norsk til tsjekkisk;
6. leseoppgave: spørsmål i tilknytning til teksten må besvares;
7. skriveoppgave: det må skrives en kort tekst (minst 100 ord).

I oppgavene **(1)**, **(5)** og **(6)** gir hvert fullgodt svar **5 poeng**, dvs. 30 poeng i (1), 50 poeng i (5) og 40 poeng i (6), til sammen 120 poeng. I oppgavene **(2)**, **(3)** og **(4)** gir hvert korrekt bøyd ord **ett poeng**, dvs. 45 poeng i (2), 9 poeng i (3), 7 poeng i (4), til sammen 61 poeng. Til denne summen legges oppgave **(7)**, der man før bedømmelsen må telle ordene. Den maksimale poengsummen for hele eksamensoppgaven vil altså variere.

Våren 2020 er eksamen i *TSJ1002: Tsjekkisk språk 2* en hjemmeeksamen, men foregår med tidsbegrensning (4 timer) i Inspera. Hjelpemidler er tillatt. Dette bør det tas hensyn til i bedømmelsen. Grammatiske feil skal trekkes med ett poeng, feil i bruk av diakritiske tegn og «slurvefeil» (*f.eks. stavefeil*) trekkes med et halvt poeng. Det gjelder også feil i grunnleggende ordstilling (*f.eks. når ubetonte ord ikke står i setningens annen posisjon*).

Prosentandelen korrekte svar gir disse karakterene, som er ment å være veiledende og gi rom for å utvise skjønn:

**A:**90–100 %

**B:**80–89 %

**C:**70–79 %

**D:** 60–69 %

**E:** 50–59 %

**F:** 0–49 %